b'\n_START_ARTICLE_\nFran Govekar\n_START_SECTION_\n\xc5\xbdivljenje\n_START_PARAGRAPH_\nRodil se je v u\xc4\x8diteljski dru\xc5\xbeini. Na Dunaju je s pomo\xc4\x8djo Knafljeve \xc5\xa1tipendije \xc5\xa1tudiral medicino, vendar je \xc5\xa1tudij po osmih semestrih opustil. Leta 1897 se je vrnil v Ljubljano. Sledila je poroka z u\xc4\x8diteljico Minko Vasi\xc4\x8d, Fran je postal tudi eden glavnih urednikov Slovenskega naroda. K sodelovanju je vabil tudi mlaj\xc5\xa1e pisatelje, med njimi Ivana Cankarja. Leta 1901 se je zaposlil kot magistratni uradnik, kar je ostal do 1931. Medtem je urejal tudi revijo Slovan in bil gledali\xc5\xa1ki intendant s podporo tedanjega ljubljanskega \xc5\xbeupana Ivana Hribarja. Javnemu mnenju navljub je namesto Cankarjevih dram uprizarjal svoje, zato je moral 1906 zaradi nepriljubljenosti odstopiti. Umrl je v Ljubljani 1949.\n_START_SECTION_\nPrvi slovenski naturalisti\xc4\x8dni roman V krvi\n_START_PARAGRAPH_\nRoman V krvi je poskus naturalisti\xc4\x8dnega romana, ki pa se od svojega vzornika (Nana, Emile Zola) mo\xc4\x8dno razlikuje. Medtem ko Zola upo\xc5\xa1teva tri vplive determiniranosti - dednost, okolje in \xc4\x8das, se Govekar kot navdu\xc5\xa1en \xc5\xa1tudent anatomije omeji le na podedovane lastnosti. Mo\xc4\x8dna pa je kritika me\xc5\xa1\xc4\x8danske dru\xc5\xbebe, F. Bohanec pravi, da\xc2\xa0\xc2\xbbSlovenci do Govekarjevega romana nismo imeli tako ostre in \xc5\xbego\xc4\x8de kritike mladega nastajajo\xc4\x8dega slovenskega me\xc5\xa1\xc4\x8danstva.\xc2\xab\xc2\xa0Ravno tako v nasprotju z naturalizmom obsoja zaznamovane z dednostjo, namesto da bi jih opisoval s so\xc4\x8dutjem. Glavna oseba v romanu Ton\xc4\x8dka je h\xc4\x8di loteristke in javne gre\xc5\xa1nice; zaradi lepote se bogato poro\xc4\x8di, nato se pusti zapeljati la\xc5\xbenivcu in na koncu pristane na dnu kot izgubljena dunajska prostitutka. Zaveda se svojega propada in svoje zaznamovanosti po materini strani.'